የጊኒው ፕሬዚዳንት አልፋ ኮንዴ አዲስ አበባ ገቡ
የጊኒ ሪፐብሊክ ፕሬዚዳንት ፕሮፌሰር አልፋ ኮንዴ በኢትዮጵያ ለሚያደርጉት የ3 ቀናት ይፋዊ የስራ ጉብኝት አዲስ አበባ ገብተዋል።ፕሬዚዳንቱ ቦሌ ዓለም አቀፍ አውሮፕላን ማረፊያ ሲደርሱም ጠቅላይ ሚኒስትር ዶክተር አብይ አህመድ አቀባበል አድርገውላቸዋል።ፕሬዚዳንት አልፋ ኮንዴ በቆይታቸው ከፕሬዝዳንት ሳህለወርቅ ዘውዴ እና ከጠቅላይ ሚኒስትር ዶክተር አብይ አህመድ ጋር በሁለቱ ሃገራት ግንኙነት እና በአፍሪካና ዓለም አቀፍ ጉዳዮች ዙሪያ ውይይት ያደርጋሉ ተብሎ ይጠበቃል።የካቲት 1 ቀን 2011 ዓ.ም በሚካሄደው የመጀመሪያው የኢትዮ-ጊኒ የሚኒስትሮች የጋራ ኮሚሽን ምስረታ ስብሰባ ላይም ይሳተፋሉ ተብሏል።በሁለቱ ሀገራት መካከል ስትራቴጂያዊ አጋርነት የሚመሰርት የሚኒስትሮች የጋራ ኮሚሽን የሚቋቋም ሲሆን፥ በትናንትናው ዕለት የባለሙያዎች ስብሰባ ተካሂዷል።የሁለቱ ሀገራት መሪዎች በተገኙበት ስትራቴጂክ አጋርነትን የሚያጠናክሩ የሚኒስትሮች የጋራ ኮሚሽን መመስረቻ ስምምነት በተጨማሪም በትምህርት፣ ጤና፣ በገንዘብና ማኔጅመንት፣ በግብርና እንዲሁም በባህልና ቱሪዝም መስኮች ለመተባበር የሚያስችል ስምምነቶች የሚፈረሙ ይሆናል።ፕሬዚዳንት አልፋ ኮንዴ በ32ኛው የአፍሪካ ህብረት የመሪዎች ስብሰባ ላይም ይሳተፋሉ ነው የተባለው።ኢትዮጵያና ጊኒ ሪፐብሊክ በቀድሞ መሪዎቻቸው በንጉስ ቀዳማዊ ኃይለስላሴ እና በፕሬዚዳንት ሴኩ ቱሬ አማካኝነት የቀድሞውን የአፍሪካ አንድነት ድርጅት የአሁኑን የአፍሪካ ህብረት የመሰረቱ ግንባር ቀደም ሀገራት መሆናቸው ይታወሳል።የጊኒ ሪፐብሊክ ኢምባሲዋን 1962 ዓ.ም ነበር አዲስ አበባ ላይ የከፈተችው፡፡